Ginger "Gigi" Chase

Ginger "Gigi" Chase
Ginger Chase on Sarah Evesin opiskelutovereita. Nuoret neidit asuivat samassa asuntolassa, samalla käytävällä, ja jakoivat yhteisen oleskelutilan. Varsin nopeasti kaksikko totesi, että he olivat lähin vastine sukulaissieluille, mitä kumpikaan saattoi toivoa löytävänsä välittömästä opiskelu- ja tuttavapiiristään.

Ginger, tai Gigi, kuten hän haluaa ihmisten itseään kutsuvan, on monin tavoin Sarahin vastakohta - avoin, iloinen, seurallinen ja monessa mielessä aurinkoinen persoona. Se, missä tytöt löysivät eniten yhteistä, oli heidän rakkautensa tieteeseen ja sen tekemiseen - Ginger, kuten Sarahkin, on varsin älykäs ja lahjakas tutkijanalku, pääaineenaan kemia. Ei lienekään mikään yllätys, että jouduttuaan napit vastakkain kemikaalivelhon kanssa Sarah huomasi Gingerin tuntemisen tuomat uudet edut.

Gingerin tausta
Ginger on syntyjään Yhdysvaltain itärannikolta, Philadelphiasta. Hänen isänsä on pesunkestävä philadelphialainen ja äitinsä on britti, ja koko hänen äidinpuoleinen sukunsa asuu yhä Englannissa - Lontoossa tai sen lähialueella. Ginger on siis tavallaan kahden kulttuurin kasvatti vietettyään pitkiä aikoja kesäisin ja juhlapyhinä myös Atlantin toisella puolella äitinsä sukulaisten luona, ja hänen leimuavanpunainen pitkä tukkansa kielii äitinsä isoäidin irlantilaisista sukujuurista ("Haahaa, punapää nimeltä Ginger, äitinikin mielestä se oli oikein hysteeristä, haahaa" -Ginger).

Ginger on ainoa lapsi, ja toisin kuin Sarah, hän sai vanhempiensa täyden kannustuksen ja tuen heti, kun heille valkeni tyttärensä poikkeava älykkyys. Onkin tietyssä mielessä hieman ironista, että Ginger on sellainen, millainen Sarahkin olisi saattanut olla, jos Sarah ei olisi joutunut koko elämäänsä taistelemaan älyllisten oikeuksiensa puolesta.

Ginger ja Sarah
Ginger kunnioittaa Sarahia, ja kenties jopa hieman ihailee toista. Vastaavasti Ginger on yksi niitä harvoja Sarahin uuden maailman ulkopuolisia henkilöitä, joita Sarah pitää suurin piirtein tasaveroisena kanssaan. Siksipä Sarahin etääntyessä koko ajan enemmän ja enemmän vanhoista puolitutuistaan yliopistolla, on hänen ja Gingerin välinen tuttavuus vahvistunut, ja jopa muuttunut ystävyydeksi. Asiaan vaikutti toki myös paljon Gingerin tietämättään tarjoama apu Sarahin pitkällisessä projektissa selvittää kemikaalivelhon pikku salaisuudet, jottei mikään, mitä tämä viskaisi repertuaaristaan, enää yllättäisi Sarahia.

Gingerille Sarah ei luonnollisestikaan ole kertonut mitään Aristokraateista tai kaksoiselämästään, vaan on pistänyt kaikki "konsultointipyynnöt" peitetarinansa piikkiin - Sarah kun on kertonut päässeensä mukaan erään yksityisen tutkimuslaitoksen stipendiaattityyppiseen tutkimusprojektiin.

Mutta Ginger on tarkkaavainen nuori nainen, eikä mennyt kauaakaan, että Gingerillä heräsivät omat epäilykset asiasta. Sarahin tuomien näytteiden laatu ja epämääräisyys yhdistettynä Sarahissa tapahtuviin pieniin muutoksiin, näytteiden ajankohtiin ja Sarahin kuin tyhjästä ilmestyneeseen "akateemiseen" mielenkiintoon supersankareita kohtaan, ei ole välttynyt Gingerin tarkkaavaiselta havainnointikyvyltä. Myös toisen epämääräisyys liittyen erikoiseen stipendiaattiinsa herätti ison joukon kysymyksiä. Ginger on vetänyt joitain johtopäätöksiä, kuten esimerkiksi sen, että Sarahilla on ilmeisesti jotain kontakteja johonkin tällä hetkellä aktiivisesti toimivaan supersankari- tai superrikollisjoukkoon, ja jos Gingerin pitäisi arvata, hän veikkaisi näitä kohta vuoden kuvioissa pyörineitä Aristokraatteja - hän puolittain osaa jo odottaa, että jos lehdessä mainitaan Aristokraattien ja Sentinelsien välisestä kahakasta, Sarah melko varmasti ilmestyy lähipäivinä jonkin uuden näytteen kanssa. Ginger tosin on jättänyt varsin tietoisesti asian spekuloimisen siihen - Sarah ei kerro, eikä hän kysy. Mutta Ginger pitää visusti huolen, että kaikki hänen kopionsa muistiinpanoista ja tutkimustuloksista ovat varmassa tallessa. Ginger kokee, että Sarah luottaa häneen, ja hän haluaa olla luottamuksen arvoinen.

Sarah epäilee kyllä, että Ginger arvaa enemmän kuin mitä antaa ymmärtää, mutta kaksikon välille on muodostunut sanaton sopimus siitä, ettei sitä kissaa nosteta pöydälle.

"Pikku palveluksista", joiksi kaksikko nimittää Sarahin tuomia näytteitä, Sarah kiittää Gingeriä pienillä vastapalveluksilla, kuten esimerkiksi lipuilla loppuunmyytyihin konsertteihin ja teatteriesityksiin. Perinteeksi on myös muodostunut kaksikon yhteinen lounas eräässä korkeatasoisessa ravintolassa aina Gingerin esitellessä uusimman analyysinsä tuloksia Sarahille.